62021TJ0748_RES
(Kawża T-748/21)
Hangzhou Dingsheng Industrial Group Co., Ltd et
vs
Il-Kummissjoni Ewropea
Sentenza tal-Qorti Ġenerali (Ir-Raba’ Awla) tal‑21 ta’ Ġunju 2023
“Dumping – Estensjoni tad-dazju antidumping definittiv stabbilit fuq l-importazzjonijiet ta’ ċerti fuljetti tal-aluminju li joriġinaw miċ-Ċina għall-importazzjonijiet ta’ ċerti fuljetti tal-aluminju mibgħuta mit-Tajlandja – Investigazzjoni kontra l-evażjoni – Evażjoni – Artikolu 13 tar-Regolament (UE) 2016/1036 – Provi suffiċjenti – Żball manifest ta’ evalwazzjoni – Obbligu ta’ motivazzjoni”
Politika kummerċjali komuni – Protezzjoni kontra l-prattiki ta’ dumping – Evażjoni – Ftuħ ta’ investigazzjoni – Kundizzjonijiet – Natura suffiċjenti tal-informazzjoni li tinsab fl-ilment – Obbligi imposti fuq il-Kummissjoni fl-evalwazzjoni tal-imsemmija informazzjoni – Portata
(Regolament tal-Parlament Ewropew u tal-Kunsill 2016/1036, Artikoli 5(2) u (3) u 13(1) u (3))
(ara l-punti 27 sa 34, 100 sa 102)
Politika kummerċjali komuni – Protezzjoni kontra l-prattiki ta’ dumping – Setgħa ta’ evalwazzjoni tal-istituzzjonijiet – Stħarriġ ġudizzjarju – Limiti
(ara l-punt 35)
Politika kummerċjali komuni – Protezzjoni kontra l-prattiki ta’ dumping – Evażjoni – Kunċett – 108516 / Bidla fix xejra tal kummerċ bejn il-pajjiżi terzi u l-Unjoni – Elementi rilevanti
(Regolament tal-Parlament Ewropew u tal-Kunsill 2016/1036, Artikolu 13(1))
(ara l-punti 44 sa 51)
Proċedura ġudizzjarja – Tressiq ta’ motivi ġodda fil-mori tal-kawża – Kundizzjonijiet – Motiv ibbażat fuq elementi li joħorġu fil-mori tal-kawża – Assenza – Amplifikazzjoni ta’ motiv eżistenti – Assenza ta’ amplifikazzjoni – Inammissibbiltà
(Regoli tal-Proċedura tal-Qorti Ġenerali, Artikolu 84(1))
(ara l-punti 54, 55, 58)
Politika kummerċjali komuni – Protezzjoni kontra l-prattiki ta’ dumping – Evażjoni – Kunċett – Neċessità li jiġi stabbilit rekwiżit dwar is-sostituzzjoni tal-importazzjonijiet li joriġinaw mill-pajjiż suġġett għad-dazju antidumping b’dawk provenjenti mill-pajjiż ta’ evażjoni – Assenza
(Regolament tal-Parlament Ewropew u tal-Kunsill 2016/1036, Artikolu 13(1))
(ara l-punt 61)
Politika kummerċjali komuni – Protezzjoni kontra l-prattiki ta’ dumping – Evażjoni – Determinazzjoni ta’ evażjoni – Oneru tal-prova – Stabbiliment ta’ evażjoni abbażi ta’ sensiela ta’ indizji – Ammissibbiltà
(Regolament tal-Parlament Ewropew u tal-Kunsill 2016/1036, Artikolu 13(1))
(ara l-punti 64 sa 66, 100)
Politika kummerċjali komuni – Protezzjoni kontra l-prattiki ta’ dumping – Evażjoni – Kunċett – Żamma tal-effetti korrettivi tad-dazju antidumping f’termini ta’ prezz u/jew ta’ kwantitajiet ta’ prodotti simili – Kriterji alternattivi
(Regolament tal-Parlament Ewropew u tal-Kunsill 2016/1036, Artikolu 13(1))
(ara l-punt 74)
Politika kummerċjali komuni – Protezzjoni kontra l-prattiki ta’ dumping – Evażjoni – Kunċett – Eżistenza ta’ dumping b’rabta mal-valur normali stabbilit preċedentement għall-prodotti simili – Determinazzjoni tal-valur normali – Teħid inkunsiderazzjoni tal-valur normali stabbilit preċedentement għal prodott wieħed fost il-prodotti msemmija – Ammissibbiltà – Kundizzjonijiet
(Regolament tal-Parlament Ewropew u tal-Kunsill 2016/1036, Artikolu 13(1))
(ara l-punti 86 sa 95)
Atti tal-istituzzjonijiet – Motivazzjoni – Obbligu – Portata – Regolament li jestendi dazji antidumping – Applikazzjoni għaż-żamma tal-effetti korrettivi tad-dazju antidumping f’termini ta’ prezz u/jew ta’ kwantitajiet ta’ prodotti simili
(Artikolu 296 TFUE; Regolament tal-Parlament Ewropew u tal-Kunsill 2016/1036, Artikolu 13(1))
(ara l-punti 105 sa 111, 121 sa 133)
Sunt
Fil-kuntest tal-politika ta’ difiża kummerċjali tal-Unjoni Ewropea, il-Kunsill adotta, fl‑2009, ir-Regolament Nru 925/2009, li jimponi dazju anti-dumping definittiv u jiġbor b’mod definittiv id-dazju provviżorju impost fuq l-importazzjonijiet ta’ ċerta fuljetta tal-aluminju li joriġinaw mill-Armenja, mill-Brażil u mir-Repubblika Popolari taċ-Ċina (
1
).
Dawn il-miżuri antidumping kienu ġew estiżi fir-rigward tar-Repubblika Popolari taċ-Ċina bir-Regolament ta’ Implimentazzjoni tal-Kummissjoni 2015/2384 (
2
). L-imsemmija miżuri kienu ġew estiżi għal kategoriji oħra ta’ fuljetti tal-aluminju bir-Regolament ta’ Implimentazzjoni tal-Kummissjoni 2017/271 (
3
).
Fl-2020, wara lment imressaq minn utent anonimu, il-Kummissjoni fetħet investigazzjoni li kienet tikkonċerna evażjoni possibbli ta’ dawn il-miżuri antidumping, li fi tmiemha hija adottat ir-Regolament ta’ Implimentazzjoni 2021/1474 (
4
) dwar l-estensjoni tal-imsemmija miżuri għall-importazzjonijiet ta’ ċerti fuljetti tal-aluminju (iktar ’il quddiem il-“prodotti kkonċernati” (
5
)) mibgħuta mit-Tajlandja, kemm jekk dawn kienu jew ma kinux ġew iddikjarati li joriġinaw minn dan il-pajjiż.
Hangzhou Dingsheng Industrial Group Co., Ltd, Dingheng New Materials Co., Ltd u Thai Ding Li New Materials Co., Ltd jappartjenu lill-grupp Dingsheng, multinazzjonali Ċiniża attiva fis-settur tal-manifattura ta’ prodotti tal-aluminju preżenti wkoll fit-Tajlandja. Huma ppreżentaw rikors intiż għall-annullament tar-Regolament ta’ Implimentazzjoni 2021/1474 fejn jilmentaw li l-Kummissjoni, b’mod partikolari, illimitat ruħha għall-allegazzjonijiet li jinsabu fl-ilment sabiex tiftaħ l-investigazzjoni tagħha, mingħajr ma żgurat ruħha li hija kellha elementi suffiċjenti, fir-rigward tar-rekwiżiti tar-Regolament 2016/1036 (
6
).
Il-Qorti Ġenerali tiċħad ir-rikors filwaqt li tippreċiża, f’din l-okkażjoni, il-valur tal-elementi proprji sabiex jiġi ġġustifikat il-ftuħ ta’ investigazzjoni kontra l-evażjoni.
Il-kunsiderazzjonijiet tal-Qorti Ġenerali
Qabelxejn, il-Qorti Ġenerali tfakkar li, konformement mal-Artikolu 13(1) tar-Regolament bażiku, erba’ kundizzjonijiet huma meħtieġa sabiex tiġi stabbilita l-eżistenza ta’ evażjoni. L-ewwel, għandu jkun hemm bidla fix-xejra tal-kummerċ bejn pajjiż terz u l-Unjoni, jew bejn kumpanniji tal-pajjiż suġġett għall-miżuri tal-Unjoni. It-tieni, din il-bidla għandha tirriżulta minn prattika, minn proċess jew minn ħidma, li għalihom ma teżistix motivazzjoni suffiċjenti jew ġustifikazzjoni ekonomika minbarra l-impożizzjoni tad-dazju. It-tielet, għandhom jeżistu elementi li juru li l-industrija tal-Unjoni tissubixxi dannu jew li l-effetti korrettivi tad-dazju antidumping huma kompromessi f’termini ta’ prezz jew ta’ kwantitajiet ta’ prodotti simili. Ir-raba’, għandhom jeżistu wkoll provi tal-eżistenza ta’ dumping b’rabta mal-valuri normali stabbiliti preċedentement għall-prodotti simili.
Minbarra dan, mill-Artikolu 5(3) tar-Regolament bażiku, li japplika wkoll għal investigazzjoni kontra l-evażjoni (
7
), jirriżulta li l-Kummissjoni teżamina, sa fejn huwa possibbli, il-preċiżjoni u l-adegwatezza tal-provi pprovduti fl-ilment sabiex jiġi stabbilit jekk hemmx provi suffiċjenti sabiex jiġi ġġustifikat il-ftuħ ta’ investigazzjoni.
F’dan ir-rigward, il-Qorti Ġenerali ssostni li l-kwantità u l-kwalità tal-provi neċessarji sabiex jiġi ssodisfatt il-kriterju tan-natura suffiċjenti għall-finijiet tal-ftuħ ta’ investigazzjoni huma differenti minn dawk li huma neċessarji għall-finijiet ta’ determinazzjoni finali tal-eżistenza ta’ evażjoni. Għalhekk ma huwiex meħtieġ li l-ilment jinkludi analiżi tal-eventwali informazzjoni pprovduta u lanqas li din tal-aħħar tikkostitwixxi prova inkonfutabbli tal-eżistenza tal-fatti allegati. Barra minn hekk, in-natura suffiċjenti tal-imsemmija informazzjoni tiddependi miċ-ċirkustanzi ta’ kull kawża u b’konsegwenza għandha tiġi evalwata f’kull każ.
Fid-dawl ta’ dawn il-kunsiderazzjonijiet, il-Qorti Ġenerali tiċħad, qabelxejn, l-ilment ibbażat fuq l-assenza ta’ provi suffiċjenti sabiex tintwera l-bidla fix-xejra tal kummerċ.
Fuq dan il-punt, il-Qorti Ġenerali tosserva li din l-ewwel kundizzjoni hija fformulata f’termini ġenerali ħafna li, b’konsegwenza, iħallu marġni ta’ evalwazzjoni wiesgħa għall-istituzzjonijiet tal-Unjoni sabiex tiġi ddeterminata n-natura u l-karatteristiċi tagħha.
F’dan il-każ, fl-ewwel lok, mill-ilment jirriżulta li, bejn l-2017 u l-2019, l-importazzjonijiet tal-fuljetti tal-aluminju lejn l-Unjoni mit-Tajlandja żdiedu b’mod sinjifikattiv. Issa, minkejja li dawn l-importazzjonijiet ma kinux limitati għall-prodotti kkonċernati, kien probabbli li l-proporzjon tagħhom fl-imsemmija żieda kien daqstant sinjifikattiv. Għalhekk, billi l-impożizzjoni ta’ dazju antidumping tista’ tkun fondata fuq riskju ta’ evażjoni sa fejn dan huwa pprovat u mhux biss wieħed ipotetiku, il-Kummissjoni setgħet tikkunsidra li tali riskju kien preżenti fil-mument tal-ftuħ tal-investigazzjoni. Fit-tieni lok, l-ilment kien jinkludi statistiċi dwar, għall-perijodu mill‑2015 sa l-2019, l-importazzjonijiet fit-Tajlanda tal-materja prima neċessarja għall-produzzjoni tal-prodotti kkonċernati miċ-Ċina. Issa, din id-data tiżvela żieda fil-volumi importati matul dan il-perijodu kollu, b’mod li l-Kummissjoni ma wettqet ebda żball manifest ta’ evalwazzjoni meta kkunsidrat, fir-rigward ta’ dawn l-elementi, li dawn l-importazzjonijiet setgħu jsostnu l-produzzjoni tal-prodotti kkonċernati fit-Tajlanda fid-dawl tal-esportazzjoni sussegwenti tagħhom lejn l-Unjoni billi jiġi evitat id-dazju antidumping impost fuq l-esportazzjonijiet ta’ dawn l-istess prodotti miċ-Ċina.
Fit-tielet lok, huwa għalxejn li r-rikorrenti jsostnu li ma kienx intwera li l-esportazzjonijiet miċ-Ċina lejn l-Unjoni kienu ġew issostitwiti minn esportazzjonijiet mit-Tajlandja. Fil-fatt, il-Qorti Ġenerali tirrileva li s-sostituzzjoni tal-importazzjonijiet li joriġinaw mill-pajjiż suġġett għad-dazju antidumping b’dawk provenjenti mill-pajjiż ta’ evażjoni ma tinsabx fost il-kundizzjonijiet li għandhom jiġu ssodisfatti sabiex tiġi stabbilita l-eżistenza ta’ evażjoni fis-sens tal-Artikolu 13(1) tar-Regolament bażiku.
Fir-raba’ u fl-aħħar lok, minkejja li l-Kummissjoni ma wrietx li kienet irċeviet data iktar iddettaljata dwar il-perijodu 2019-2020, il-Qorti Ġenerali tqis li ma kinitx meħtieġa tagħmel hekk, sa fejn l-ilment kien jinkludi provi suffiċjenti sabiex jiġi konkluż li kienet teżisti evażjoni kif ukoll operazzjonijiet kunsiderevoli ta’ assemblaġġ tal-prodott ikkonċernat fit-Tajlandja.
Sussegwentement, il-Qorti Ġenerali tiċħad l-ilment ibbażat fuq l-assenza ta’ provi suffiċjenti relatati mat-tielet kundizzjoni, jiġifieri n-newtralizzazzjoni tal-effetti korrettivi tad-dazji ta’ oriġini, sa fejn l-ilment ma kienx jinkludi informazzjoni suffiċjenti dwar il-kalkolu tal-prezz li ma jikkawżax ħsara.
Fuq dan il-punt, il-Qorti Ġenerali tirrileva li mill-Artikolu 13(1) tar-Regolament bażiku jirriżulta li n-newtralizzazzjoni tal-effetti korrettivi tista’ tiġi stabbilita kemm abbażi tal-prezz ta’ prodotti simili, kemm abbażi tal-kwantità ta’ tali prodotti, billi ż-żewġ parametri huma alternattivi. Isegwi li l-Kummissjoni kellha d-dritt li tirreferi ruħha esklużivament, f’dan il-każ, għall-parametru dwar il-kwantitajiet importati ta’ prodotti simili, mingħajr ma kienet obbligata li tirreferi ruħha wkoll għall-prezzijiet ta’ tali prodotti.
Fl-aħħar nett, il-Qorti Ġenerali tiċħad l-ilment ibbażat fuq l-assenza ta’ provi suffiċjenti dwar ir-raba’ kundizzjoni, jiġifieri l-eżistenza ta’ dumping b’rabta mal-valur normali stabbilit preċedentement għall-prodotti simili.
Fir-rigward tad-determinazzjoni tal-valur normali, mill-ilment jirriżulta li d-dimostrazzjoni tal-eżistenza ta’ dumping kienet ibbażata fuq id-data użata fil-kuntest tar-Regolament ta’ Implimentazzjoni 2015/2384 abbażi tal-iskadenza tal-miżuri. Isegwi li l-ilment ħa inkunsiderazzjoni l-valur normali stabbilit preċedentement għall-uniku prodott imsemmi f’dan ir-regolament.
Issa, minn naħa, ir-Regolament bażiku ma jimponix, meta l-prodott ikkonċernat jinkludi diversi tipi ta’ prodotti, bħal ma huwa l-każ hawnhekk, li l-ilment jipprovdi informazzjoni dwar dawn it-tipi ta’ prodotti kollha. Mill-Artikolu 13(1) u (3) tal-imsemmi regolament pjuttost jirriżulta li l-Kummissjoni għandha bażi sabiex tikkunsidra li hija għandha elementi suffiċjenti sabiex jiġi ġġustifikat il-ftuħ tal-investigazzjoni meta l-elementi għad-dispożizzjoni tagħha jistgħu jistabbilixxu l-eżistenza ta’ dumping tal-prodott kollu kemm hu u mhux biss ta’ kategorija sussidjarja insinjifikattiva ta’ dan l-istess prodott. Issa, billi r-rikorrenti ma sostnewx li l-prodott imsemmi fir-Regolament ta’ Implimentazzjoni 2015/2384 jikkostitwixxi kategorija sussidjarja insinjifikattiva tal-prodotti kkonċernati, il-Kummissjoni setgħet ġustament tikkonkludi li l-provi dwar id-dumping tal-imsemmi prodott kienu suffiċjenti sabiex jiġi ġġustifikat il-ftuħ tal-investigazzjoni.
Min-naħa l-oħra, il-prodotti kkonċernati għandhom jitqiesu bħala simili għall-prodott imsemmi fir-Regolament ta’ Implimentazzjoni 2015/2384. Isegwi li t-teħid inkunsiderazzjoni, fl-ilment, tal-valur normali stabbilit preċedentement għall-uniku prodott imsemmi fir-Regolament ta’ Implimentazzjoni 2015/2384 huwa konformi mal-Artikolu 13 tar-Regolament bażiku.
Fir-rigward tad-determinazzjoni tal-prezz tal-esportazzjoni, minkejja li dan kien ġie stabbilit b’riferiment għal varjetà kbira ta’ prodotti li ma humiex limitati għall-prodotti kkonċernati, il-Qorti Ġenerali tikkonkludi li, fi kwalunkwe każ, mill-analiżi preċedenti jirriżulta li l-Kummissjoni setgħet, mingħajr ma twettaq żball manifest ta’ evalwazzjoni, tikkonkludi li l-ilment kien jinkludi provi suffiċjenti, evalwati fl-intier tagħhom, u tibbaża ruħha fuq sensiela ta’ indizji konkordanti sabiex tiddeċiedi li tiftaħ l-investigazzjoni antidumping.
Fid-dawl b’mod partikolari ta’ dawn il-kunsiderazzjonijiet, il-Qorti Ġenerali tiċħad ir-rikors tar-rikorrenti fl-intier tiegħu.
(
1
)	Regolament tal-Kunsill (KE) Nru 925/2009 tal‑24 ta’ Settembru 2009 li jimponi dazju anti-dumping definittiv u jiġbor b’mod definittiv id-dazju provviżorju impost fuq l-importazzjonijiet ta’ ċerta fuljetta tal-aluminju li joriġinaw mill-Armenja, mill-Brażil u mir-Repubblika Popolari taċ-Ċina (ĠU 2009, L 262, p. 1).
(
2
)	Regolament ta’ Implimentazzjoni tal-Kummissjoni (UE) 2015/2384 tas‑17 ta’ Diċembru 2015 li jimponi dazju antidumping definittiv fuq l-importazzjonijiet ta' ċerti fojls tal-aluminju li joriġinaw mir-Repubblika tal-Poplu taċ-Ċina u li jtemm il-proċediment għall-importazzjonijiet ta' ċerti fojls tal-aluminju li joriġinaw fil-Brażil wara rieżami ta’ skadenza skont l-Artikolu 11(2) tar-Regolament tal-Kunsill (KE) Nru 1225/2009 (ĠU 2015, L 332, p. 63).
(
3
)	Regolament ta’ Implimentazzjoni tal-Kummissjoni (UE) 2017/271 tas‑16 ta’ Frar 2017 li jestendi d-dazju antidumping definittiv impost mir-Regolament tal-Kunsill (KE) Nru 925/2009 fuq l-importazzjonijiet ta' ċerta fuljetta tal-aluminju li joriġinaw mir-Repubblika tal-Poplu taċ-Ċina għal importazzjonijiet ta’ ċerta fuljetta tal-aluminju ftit modifikata (ĠU 2017, L 40, p. 51).
(
4
)	Regolament ta’ Implimentazzjoni tal-Kummissjoni (UE) 2021/1474 tal‑14 ta’ Settembru 2021 li jestendi d-dazju anti-dumping definittiv impost mir-Regolament ta’ Implimentazzjoni (UE) 2015/2384 u mir-Regolament ta’ Implimentazzjoni (UE) 2017/271 dwar l-importazzjonijiet ta’ ċerti foils tal-aluminju li joriġinaw mir-Repubblika tal-Poplu taċ-Ċina għall-importazzjonijiet ta’ ċerti foils tal-aluminju kkonsenjati mit-Tajlandja, kemm jekk iddikjarati li joriġinaw mit-Tajlandja kif ukoll jekk le (ĠU 2021, L 325, p. 6).
(
5
)	Il-prodotti kkonċernati minn dan ir-regolament kienu dawk imsemmija fir-Regolament Nru 925/2009 u fir-Regolament ta’ Implimentazzjoni 2017/271.
(
6
)	Regolament (UE) 2016/1036 tal-Parlament Ewropew u ta-Kunsill tat‑8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (ĠU 2016, L 176, p. 21, iktar ’il quddiem ir-“Regolament bażiku”).
(
7
)	L-Artikolu 13 tar-Regolament bażiku, intitolat “Evażjoni”, jipprovdi fit-tielet subparagrafu tal-paragrafu 3 tiegħu li “Id-dispożizzjonijiet proċedurali rilevanti ta’ dan ir-Regolament li jikkonċernaw il-bidu u t-tmexxija ta' investigazzjonijiet għandhom japplikaw skont dan l-Artikolu.”